Broj zaraženih koronavirusom u svijetu sinoć je prešao 100 miliona

Registrovani broj osoba oboljelih od koronavirusa sinoć je prešao 100 miliona, podaci su Univerziteta Johns Hopkins. Na Evropu otpada gotovo trećina svih slučajeva.

Sedam od 10 zemalja koje su najviše pogođene virusom nalaze se u Evropi, gdje su Rusija, Velika Britanija i Francuska potvrdile više od tri miliona slučajeva koronavirusa.

Španija, Italija, Turska i Njemačka su evropske zemlje u prvih deset, od kojih je svaka do danas registrovala više od dva miliona zaraženih osoba, prenosi Reuters.

Najgore pogođena zemlja na svijetu su Sjedinjene Američke Države, koje čine četvrtinu svih slučajeva u svijetu.

Prošla su nešto više od tri mjeseca otkako je u svijetu registrovano 50 miliona zaraženih Covid-19 u novembru 2020. godine.

Broj prijavljenih infekcija odražava samo dio stvarnog broja slučajeva, jer mnoge zemlje koriste testove ograničeno, a neke nemaju dovoljno resursa za provođenje opsežnih kampanja testiranja.

U svijetu je od posljedica koronavirusa do danas preminulo više od 2,1 milion ljudi, a oporavilo se 72,5 miliona.

Od početka pandemije u BiH je do danas registrovano ukupno 120.532 slučajeva, od čega je preminulo 4.621 osoba.